[tahrir] Yurtim, ado bo`lmas armonlaring bor...
Yurtim, ado boʻlmas armonlaring bor,
Toshlarni yigʻlatgan dostonlaring bor,
Oʻtmishingni oʻylab ogʻriydi jonim,
Koʻksing toʻla shahid oʻgʻlonlaring bor.
Bagʻrim oʻrtar bir oʻy bahor ayyomlar,
Oy borgan yoqlarga termulib shomlar.
Aybin bilmay ketgan Akmal Ikromlar,
Fayzullodek mardi-maydonlaring bor…
Yurtim, koʻnglingdek keng osmonlaring bor,
Yulduzni yigʻlatgan dostonlaring bor.
Osmonlaringdan ham diydoringga zor,
Jayrondek termulgan Choʻlponlaring bor.
Qoʻling qadogʻiga bosay yuzimni,
Onamsan-ku, ogʻir olma soʻzimni,
Qayinbarglar yopib qaro koʻzini
Olislarda qolgan Usmonlaring bor.
Alhazar, alhazar, ming bor alhazar,
Ana, yurishibdi kiyganlari zar,
Qodiriyni sotib shoir boʻlganlar -
Mehrobingdan chiqqan chayonlaring bor…
Qurboning boʻlayin, ey onajonim,
Sening faryodlaring, mening figʻonim,
Oʻtmishingni oʻylab oʻrtanar jonim,
Aytsam ado boʻlmas dostonlaring bor.
[tahrir] Onamga Xat
Men sizni oʻylayman shomu saharda,
Ona, sogʻinsam ham bora olmayman,
Tunlari charogʻon shunday shaharda,
Hech kimga koʻnglimni yora olmayman.
Men siz aytgandayin hammani sevdim,
Hammaga ishondim, mana oqibat:
Oʻz doʻstim uyiga koʻmildi sevgim,
Kun boʻlib koʻksimni kuydirdi nafrat.
Boshimdan oʻtgani koʻkka ham ayon,
Yulduzlar qiqirlab kular oqbadan:
Men — zangor yaylovda olis, bepoyon,
Uyuridan ajrab qolgan qulunman…
Mana, ketayapman tosh yoʻlda koʻzim,
Qadamim moshinlar yoʻrgʻasiga mos.
Yigʻlasam yupatib oʻzimni oʻzim,
Pishqirib qoʻyaman toychoqlarga xos.
Va sizni oʻylayman shomu saharda,
Ona, sogʻinsam ham bora olmasdan.
Tunlari charogʻon shunday shaharda
Hech kimga koʻnglimni yora olmasman…
Ha, sevgi haqida. U dilga ne zeb,
Kuyinmang, ne iloj qilmasa nasib.
Baxtimga hamisha Siz sogʻ boʻling deb,
Sogʻingan oʻgʻlingiz — Muhammad Yusuf.
Armonim bor, bu dunyoda armonim bor,
Qoq dalada oʻtlar bosgan oʻrmonim bor.
Qizgʻaldoqday boshim egik bu makonda,
Yonib yashab oʻtmagan otajonim bor.
Ota desam, bagʻri-dilim yonaverar,
Kunim yonar, oyu yilim yonaverar,
Mozoriga qoʻygan gulim yonaverar,
Tutunlarga toʻlib ketgan osmonim bor.
Esaversin jannatlardan kelgan nasim,
Momo yerim, oʻzingsan eng muqaddasim,
Bagʻringda jim tinglab bu tun jon nafasim,
Ruhimni allalab yotgan jahonim bor.
Odam boʻlib bir odamni tushunmaslar,
Koʻzingda yosh koʻrib ham goh oʻkinmaslar,
Bosgan izim poylab yurgan ey, nokaslar,
Qabrdan qoʻl choʻzib turgan qalqonim bor…
Men otamdan qolgan erkin sado-sasman,
Qonimga yot navolarga qayrilmasman,
Oʻlgunimcha endi undan ayrilmasman -
Oʻz otamdek boʻlib qolgan imonim bor.
Armonim bor, bu dunyoda armonim bor,
Keng dalada gullar bosgan oʻrmonim bor,
Qizgʻaldoqlar bosh egib qon yigʻlab turgan
Bu makonda mening ham nurjahonim bor.
[tahrir] Qoʻyabering…
Shamol sabab, ehtimol,
Tunda eshik gʻichirlar.
Boshlanadi, qishloqda
Shunda pichir-pichirlar.
Sizga nima?
Siz uxlang,
Hech ishingiz boʻlmasin.
Kimda kimning koʻngli bor,
Qoʻyavering, oʻynasin…
Oshiqlarim — oshiqdek
Mayli, koʻngil xushlasin,
Ikki oshiq istasa,
Shamol bilan mushtlashsin.
Oʻksimasin qiz qalbi,
Yigit rayi oʻlmasin,
Kimda kimning koʻngli bor,
Qoʻyavering, oʻynasin…
Gʻiybat qilmang yigitni,
Uyaltirmang qizni ham.
Shunday oʻtli muhabbat
Siylar boʻlsin sizni ham.
Bir sovuq soʻz tufayli,
Sevgi bogʻi soʻlmasin.
Kimda kimning koʻngli bor,
Qoʻyavering, oʻynasin…
Ilk sevgidan iymanib,
Soʻng pushaymon yonsa ham,
Sepli qizga suykanib,
Epli qizdan tonsa ham.
Nasib etmay yor vasli,
Endi hajri qiynasin!..
Kimda kimning koʻngli bor,
Qoʻyavering, oʻynasin…
Ikki yorti bosh uzra
Porlasin ishq quyoshi.
Qizga hayo, yigitning
Gʻurur boʻlsin yoʻldoshi.
Diydoriga bir-birin
Termulishib toʻymasin.
Kimda kimning koʻngli bor,
Qoʻyavering, oʻynasin…
[tahrir] Muhabbat, sen chiroyli…
Muhabbat, sen chiroyli,
Muhabbat, sen goʻzalsan.
Tagʻin bir zum turaylik,
Gapirmayman, uyalsang…
Soʻng ketarmiz. Sezdimki
Men orzuga yetmadim.
Seni shunday sevdimki
Qoʻlingdan ham tutmadim.
Qoʻling… sening qoʻllaring,
Muloyimdir ehtimol.
Ayri tushdi yoʻllarim,
Sevar yorim, yaxshi qol.
Muhabbat, unut meni,
Va men ham… unutmayman.
Tushlaringda kut meni,
Tushlaringga kirgayman…
Muhabbat, sen chiroyli,
Muhabbat, sen goʻzalsan.
Kel, koʻrishib turaylik,
Salomlashmay, uyalsang.
Shamoldek beqaror shoir sevgisi,
Uning bor davlati — savlati.
Sogʻinchdan yoqar-u rayhonlar isi,
Meni tanlaganing gʻalati…
Na bir shirin kalom ming zahmatingga,
Na bir salomingga alik oladi.
Muhabbating nima Muhammadingga?..
Qalamni quchoqlab uxlab qoladi.
Qasri shuhrat aro qon yigʻlar yurak,
Koʻksingda nimadir gʻijjak chaladi.
Unga sheʼr kerakdir,
Senga er kerak.
Koshki tushunsa u valadi…
U soʻz kutar, uni sen kutib oylab,
Bir umr yoʻl qarab koʻzing toladi.
Sevgilim, farishtam… tentagim, yo rab,
Baxtingni yarmini sheʼrim taladi!..
Gunohing ne edi, ey mungliq dilbar,
Seni tanlaganim gʻalati…
Asl shoir asli uylanmay oʻtar,
Uylansa ham koʻrmay xotin oladi.
[tahrir] Tushlarimga Kir
Kapalakday kelib, qoshingga qoʻnib,
Koʻzingga termulib umrim oʻtsaydi…
Nima ham koʻribman men yigit boʻlib?
Sochingni silashga qoʻlim yetmaydi.
Peshonam shu ekan, peshonam shudir,
Tushimga kir endi, tushlarimga kir.
Tovoning oʻpadi ariqdagi suv,
Koʻylaging etagin oʻpadi maysa.
Men-chi bir giyohcha boʻlolmadim-ku,
Ey, koʻzlari jayron, kiprigi nayza!
Peshonam shu ekan, peshonam shudir,
Tushimga kir jonim, tushlarimga kir.
Koʻchib borayotir bu umr — karvon,
Kunlarning boʻynida yurak qoʻngʻiroq.
Men senga armonu sen menga armon,
Koʻnglimning toʻrida tutar shamchiroq.
Peshonam shu ekan, peshonang shudir,
Tushimga kir jonim, tushlarimga kir…
Kapalakday kelib, qoshingga qoʻnib,
Koʻzingga termulib umrim oʻtsaydi.
Qoldingu bagʻrimda jonimdek boʻlib,
Sochingni silashga qoʻlim yetmaydi.
Peshonam shu ekan, peshonang shudir,
Tushimga kir jonim, tushlarimga kir…
Muhabbat, ey goʻzal iztirob,
Ey koʻhna dard, ey koʻhna tuygʻu.
Koʻkragimga qoʻlingni tirab,
Yuragimni toʻkib qoʻyding-ku.
Qancha koʻzlar menga zor edi,
Na gʻam, na anduhim bor edi.
Qushday yengil ruhim bor edi,
Chok-chokidan soʻkib qoʻyding-ku.
Ne qilarding menga tegib sen,
Yengilmagan edim — yengib sen,
Boshlarimni yerga egib sen,
Qomatimni bukib qoʻyding-ku.
Sen men uchun bir xayol eding,
Yaxshi bor yo yaxshi qol eding.
Jon kerakmi — mana ol endi,
Qiynar boʻlsang qiynab toʻyding-ku.
Bilmam, nima edi maqsading;
Menga bir juft guling asrading,
Birin otin Kumush atading,
Birin ismin Zaynab qoʻyding-ku.
Muhabbat, ey goʻzal iztirob,
Koʻchang kezdim sarson, dovdirab,
Yuzlarimga yuzlaring tirab,
Koʻzlarimni bogʻlab qoʻyding-ku!..
Seni hech kim sevolmaydi meningdek:
Vaslingga zor bu oshiqlar, ehtimol,
Poyingga tiz choʻkib yigʻlar, ehtimol,
Lekin sodiq boʻlolmaydi meningdek!..
Aldanma yor, aldamchilar makriga,
Malak boʻlma bevafo ishq shahriga,
Ular seni bir bossa bas bagʻriga,
Seni hech kim sevolmaydi meningdek.
Yoʻling kesib oʻtsam — oʻzim xijolat,
Uzoqdan bir seni koʻrsam kifoyat,
Bir nigohing oʻzi menga inoyat,
Seni hech kim sevolmaydi meningdek.
Joningga jon boʻlmayman-u, sevaman,
Yoningga bir kelmayman-u, sevaman,
Ismingni ham bilmayman-u, sevaman,
Seni hech kim sevolmaydi meningdek.
Sen koʻkdagi harir koʻylak, hur-pari,
Koʻk koʻldagi tinib qolgan suvpari.
Muhammadning koʻnglidagi dilbari,
Seni hech kim sevolmaydi meningdek.
[tahrir] Men Bittadurman
Sanam, sochingdan ham shaydolaring koʻp,
Husning oshiqlari — adolaring koʻp.
Nimang koʻp, koʻyingda gadolaring koʻp,
Ammo men bittaman, men bittadurman.
Bek yigit bir sening poyingda xorman,
Garchi diydoringga mushtoqu zorman,
Men beun sevarman, men jim sevarman,
Qiyomatgacha shul sukutdadurman.
Deydilar: muhabbat bilmas masofa,
Ayriliqni pisand qilmas masofa.
Kelursan oʻzing deb bir kun insofa -
Gohi Toshkent, gohi Urgutdadurman.
Tiling bilmasam ham tushungandayman,
Sen bilan gohi doʻst tutingandayman.
Gohi bu doʻstlikdan oʻkingandayman,
Ming bir xayol ichra ming bittadurman.
Suymoq — bu gulxanda kuymoq azali,
Men shahar erkasi, sen togʻ goʻzali.
Eslab yur yodingga tushgan mahali -
Shaydolaring koʻp-u, men bittadurman!..
[tahrir] Yolgʻonchilar
Suluvlardan suluv bir qiz sochim silar,
Mening esa koʻzlarimdan yosh tomchilar.
Sevaman deb aldar meni yolgʻonchilar,
Yuragimni yoʻlbarslarga yediraman.
Senga nima gunoh qildim, ey jodugar,
Senga asal tutsam, menga berding zahar?..
Izlab-izlab topganim sen boʻlsang agar,
Yuragimni yoʻlbarslarga yediraman.
Koʻhna dunyo, bu qizlaring buncha goʻzal,
Qarab tursam, koʻklarda oy-kuncha goʻzal.
Qancha goʻzal boʻlsa, aldar shuncha goʻzal!..
Yuragimni yoʻlbarslarga yediraman.
Hozir koʻzim yumamanu yerga yotib,
Yuragimni sugʻuraman qon yigʻlatib.
Yoʻlbarschalar yesin uni kasirlatib -
Yuragimni yoʻlbarslarga yediraman.
Kimni suysam suyganimdan kuygan dilim,
Koʻz oʻngimda boʻlaqolsin tilim-tilim.
Xarom boʻlsin muhabbatsiz koʻrgan kunim,
Yuragimni yoʻlbarslarga yediraman!..
[tahrir] Sevgi Sadosi
Gulim, mehr koʻzda degani yolgʻon,
Mening dilimda hech oʻchmas yolqinsiz,
Qancha koʻrishmasak shuncha qadrdon,
Qancha olis boʻlsak shuncha yaqinsiz.
Devona oshiqman, men bir devona,
Ayting, sizdan boʻlak kimim bor yana?..
Siz yoʻq chogʻimdagi dunyom begona,
Siz yoʻq bogʻimdagi gullar yoqimsiz.
Siz achchiq qismatim, siz iztirobim,
Siz shirin dardimsiz, shirin azobim,
Siz mening koʻklardan topgan oftobim,
Yerlarda yoʻqotgan koʻzmunchogʻimsiz.
Yodimda kechagi shoʻxliklaringiz,
Koʻksimni kuydirgan kipriklaringiz,
Siz oʻsha — orzusi oydan oydin qiz,
Siz oʻsha — kulgusi qoʻngʻirogʻimsiz.
Siz oʻsha koʻzimning kiftida yurgan,
Siz oʻsha koʻnglimga koʻngli in qurgan,
Toʻkilay deb tilim uchida turgan
Sheʼrimsiz, bir umr bitmas ohimsiz…
[tahrir] Sevgi bamisoli lolaqizgʻaldoq…
Sevgi bamisoli lolaqizgʻaldoq,
Teginmay boʻlmaydi,
Tegsang toʻkilar.
Alvon bir gumbazning oʻrtasi oppoq…
Buni bir menu bir kapalak bilar.
Men oʻsha gumbazga boshimni suqdim -
Qizil koʻylakli bir qizgina kular:
Bunday boqma menga, uqdingmi?
Uqdim…
Buni bir menu bir kapalak bilar.
Soʻng u oqqanotim uchdiyu ketdi,
Uning umri bir kun — choshgohda oʻlar.
Momo yer aylanib manzilga yetdi,
Buni bir menu bir charxpalak bilar…
Sevgi bamisoli gʻarq pishgan shotut,
Teginmay boʻlmaydi,
Tegsang toʻkilar.
Sevdingmi, yuz yil kut,
Sevmasang unut!..
Bunisin bir menu bir malak bilar.
U meni kutadi yuz yildan soʻng ham,
Koʻr boʻlib qolguncha yoʻlga termular…
Sevgi — mening barcha dardimga malham,
Buni bir oʻzimu bir yurak bilar.
[tahrir] Tugalmaydi dardim mening…
Tugalmaydi dardim mening,
Oʻlsam kerak.
Tuproq bilan ogʻa-ini
Boʻlsam kerak.
Oʻlim nima? Bu ham bitta
Sayr, Ona.
Oʻgʻling qaro yerga ketdi,
Xayr, Ona…
Tuzalmas bu dardim mening,
Umidim yoʻq.
Xira shamdek koʻzlarimda
Soʻnmoqda choʻgʻ.
Choʻgʻ nimadir? Choʻgʻ ham tutab,
Kul boʻladi.
Inson bir kun oʻz mayliga
Qul boʻladi…
Yuragimni tamom qildim,
Yigʻlayverib.
Huzurimda ajal turar,
Qoshin kerib.
Men hayotda oʻlimga tik
Boqib oʻsdim…
Qani menga atalgan joy,
Ketdik, doʻstim!
[tahrir] Uydagi Qiz
Qaro yerga qoʻyib bosh,
Bir qizgina uxlaydi.
Koʻzlariga toʻlib yosh,
Hur qizgina uxlaydi.
Yotar qurib darmoni,
Mangu uxlar gul yonoq.
Koʻngli toʻla armoni,
Qoʻyni toʻla qizgʻaldoq…
Bu dunyoda hech sendek
Qiz yoʻq edi, tur, singlim,
Oʻzing orzu qilgandek
Toʻy qilamiz, yur singlim.
Oy yuzingga bir nafas,
Harir roʻmol oʻrarsan.
Gul-gul yonib muqaddas,
Chimildiqqa kirarsan…
Qaro yerga qoʻyib bosh,
Bir qizgina uxlaydi.
Nurxon otli qalamqosh,
Hur qizgina uxlaydi.
[tahrir] Bir Qiz Yigʻlar
Bir qiz yigʻlar buloq boshida,
Maʼyus majnuntollar qoshida,
Koʻngi ohi koʻzin yoshida:
Bevafo koʻp ekan dunyoda…
Nigohida oftoblari bor,
Nolishlarin javoblari bor,
Soʻngan sevgi azoblari bor,
Bevafo koʻp ekan dunyoda…
Tovoniga tushgan kokillar,
Qizginaga qoʻshilib yigʻlar,
Bir soʻz dilga sanchadi tigʻlar -
Bevafo koʻp ekan dunyoda…
Dildan koʻchib ketsa xayollar,
Yomonga yoʻq ekan jazolar,
Yolgʻon dunyo ekan dunyolar,
Bevafo koʻp ekan dunyoda.
Ermak ekan endi Laylolar,
Majnun gʻarib kezgan sahrolar,
Ertak ekan Tohir-Zuhrolar,
Bevafo koʻp ekan dunyoda…
Bir qiz yigʻlar buloq boshida,
Maʼyus majnuntollar qoshida.
Koʻngil zori koʻzin yoshida:
Bevafo koʻp ekan dunyoda.
Qoʻy yigʻlama mening jon singlim,
Men ham sendek bagʻri qon singlim.
Menga ham yoʻq mehribon singlim,
Bevafo koʻp ekan dunyoda,
Muhabbat yoʻq ekan dunyoda!
Yuraging siqilib borib shahardan,
Sekin gapga solsang moʻmin dehqonni.
Qodiriyni eslar yozuvchilardan,
Artistlardan esa — Shukur Burhonni…
Sening tilla gardish koʻzoynaging bor,
Lekin berkitolmas u ham ginangni.
Nafis jild kitoblar yigʻmassan bekor,
Bekor olmagansan pianinangni.
Mana koʻrib qoʻying — Odaliska bu.
Ranglarga eʼtibor bering, ranglarga.
Behzod chizgilari emas sizga bu.
Sanʼatda yetmoq yoʻl boʻlsin bizga bu
Nozikfahm rum — faranglarga.
Mana bu Otello. Oʻsha xabash shox.
Sahna — Ovrupodir (yana oʻsha yoq).
Dunyoda hech kimda yoʻq bunday ovoz,
Dunyoda hech kimda yoʻqdir bu nigoh!..
Deysan: bu kitobim ichi toʻla dur,
Deysan: bu kitobim bitta nusxadir,
Tasvir oʻzi hayot, jumla qisqadir,
Lekin baribir…
Lekin baribir,
Yuraging siqilib borib shahardan,
Sekin gapga solsang otang — dehqonni,
Qahhorni eslaydi yozuvchilardan,
Artistlardan esa Halimaxonni.
[tahrir] Erka Kiyik
Erka kiyik, maylimi bir erkalasam,
Majnun boʻlib, sahrolarga yetalasam,
Bu dunyoda birday gʻarib men ham, sen ham,
Erka kiyik, maylimi bir erkalasam?..
Sening koʻzing qora, mening koʻzim qora,
Sening bagʻring yara, mening bagʻrim yara,
Bu dunyoda sen bechora, men bechora!..
Erka kiyik, maylimi bir erkalasam?..
Shamol emas, izing quvib yurdi kamon,
Sayyod mening kulbamni ham qildi vayron,
Sening joning, mening jonim — omonat jon,
Erka kiyik, maylimi bir erkalasam?..
Kel, yigʻlaymiz birgalashib yantogʻlarga,
Sahrolarda qurimagan buloqlarga,
Ikkalamiz yaralibmiz qiynoqlarga,
Erka kiyik, maylimi bir erkalasam?..
Umrimizning barcha yoʻli, soʻqmogʻi choʻgʻ,
Choʻgʻdan qoʻrqma, beyuz qoʻygan qopqondan qoʻrq,
Bu dunyoda senga doʻst yoʻq, menga doʻst yoʻq,
Erka kiyik, maylimi bir erkalasam?..
Soch oqardi, dildosh kutib koʻzim toldi,
Yuragimdan toʻkilmay ne soʻzim qoldi,
Yoʻl soʻngida, hech boʻlmasa oʻlimoldi
Erka kiyik, maylimi bir erkalasam?..
Mehr yuraklarda qotsa ichikib,
Oqibat ham boʻlgay anqo urugʻi.
Elning kichigini gʻajir kichigi
Ulugʻini esa ulugʻi…
Polvoni polvonni chalmoqqa mahtal,
Dorbozi dorbozin koʻrolmay yashar.
Hofizlar qoʻshiq aytishdan avval,
Bir-birlarin qargʻab ovoz sozlashar.
Ziyolilarga kerakmas maydon;
Tinchitar bir-bitin sal gʻoyibona,
Olimi olimin olimlik bilan,
Shoiri shoirin ham shoirona!..
Mehr yuraklarda qotsa ichikib,
Oqibat ham boʻlgʻay anqo urugʻi,
Elning kichigini gʻajir kichigi,
Ulugʻini esa chaynar ulugʻi.
Andisha degan bir bogʻ boʻlar vayron,
Goʻyo bu chamandan yalmogʻiz oʻtgan.
Onalar qizlarin tanimay hayron,
Qizlar onalarin ismin unutgan.
Bir umr yelkada koʻtarib oʻzi,
Oʻzi bolasining rahmiga mushtoq.
Oʻgʻillar mushtidan koʻkarib yuzi,
Otalar yigʻlagay sochlari oppoq…
Boʻldi. Sheʼrim tamom. Axir siz chidab,
Yuribsiz-ku, nima qipti men yursam.
Tomogʻimda jonim turibdi yigʻlab,
Jondan ayrilaman endi gapirsam!..
Shuhratga oʻch boʻlsam kerak men gumroh,
Yolgʻon boʻlsa kerak dilda nolam ham.
Toʻpori baytlarim bitar paytim goh
Koʻzimga koʻrinmay qolar bolam ham.
Olamni erkalab erka soʻz izlab,
Bolamni erkalab bir soʻz aytmayman.
Mushukday suykalib kelsa ham muzlab,
Betidan bir oʻpmay uydan haydayman.
Qalam ushladimmi demak — oʻyin bas,
Yayrab ocholmaydi gul dudogʻini.
Bundoq yurak yutib soʻrasha olmas,
Xonamda qoldirgan qoʻgʻirchogʻini.
Burchak-burchakda jim tortishar burun,
Bilmam qanday oʻyu xayol ichida.
Tuzsiz sheʼrlarim deb shirindan-shirin
Bolalarim yurar oyoq uchida…
Ular sheʼr yozmasin hech menga oʻxshab
Mendan nafi koʻproq tegar elimga.
Shoh asar boʻlsa ham tupurdim oʻsha -
Bolamni yigʻlatib yozgan sheʼrimga!
[tahrir] Gʻirot mingan Goʻrogʻli
Gʻirot mingan Goʻrogʻli
Bobom qani, aytinglar,
Qoʻngʻirotlik Alpomish
Ogʻam qani, aytinglar…
Tustovuqday tovlangan
Olam qani, aytinglar.
Koʻlda kiyik ovlangan
Dalam qani, aytinglar.
Kokillari yer oʻpgan
Sanam qani, aytinglar.
Kuyib ketgan jonimga,
Malham qani, aytinglar
Dardim aytsam tushungan
Odam qani, aytinglar?..
Koʻnglim gulday ezilib,
Koʻzimga yosh toʻlyapti
Eh, quyoshga osilib,
Botib ketgim kelyapti!
[tahrir] Turkman Qiz
Aylanaman, Sharqni kezib aylanaman,
Iboli bir yor topolmay oʻylanaman.
Oʻz yurtimning suluvlari til uqmasa,
Uzun koʻylak turkman qizga uylanaman…
Koʻzim tushsa yuzlarin lov-lov yonadi,
Yelkasida qirqta chaman tovlanadi,
Kesilmagan kokillari toʻlgʻonadi,
Uzun koʻylak turkman qizga uylanaman…
U elining urflarini qilmaydi xor,
Beshigi hech allasiga boʻlmaydi zor,
Qoshida momosi qoʻygan oʻsmasi bor,
Uzun koʻylak turkman qizga uylanaman…
U ajralib turar turfa gul ichida,
Oftob chiqib, oftob botar kulgichida,
Oʻz tilida gapirmaydi til uchida,
Uzun koʻylak turkman qizga uylanaman…
Bir xil libos kiymish koʻrdim nechalari
Oybaldogʻi yonib turar kechalari.
Yashnab ketar yursa Toshkent koʻchalar
Uzun koʻylak turkman qizga uylanaman.
Goʻshangaga kirganimda yorga yetib,
Menga oʻlan soʻylab berar yodlar etib
Bobolarim ruhlarini shodlar etib,
Uzun koʻylak turkman qizga uylanaman.
[tahrir] Sodda Muhammadman
Sodda Muhammadman,
Sodda Muhammad -
Turkman qizni maqtab baloga qoldim,
Koʻylagiga havas qilgandim faqat,
Toabad tuganmas baloga qoldim…
Nedan ranjidingiz jon singillarim,
Qaboqlar uyuldi, chimrildi qoshlaryu
Turkman tushunmay tosh otsa chidadim.
Ammo yomon botdi siz otgan toshlar.
Yorugʻ dunyoda-ku bari qiz goʻzal,
Millat tanlamas-ku husn degani,
Nigohim Jayhundan sakrab oʻtsa sal,
Qaydan bilay sizga malol kelganin.
Yurtim suluvlari, sizga yoʻq taraf,
Qoshingizda oʻsma yursa sirqailb,
Uzun sochingizni oʻrsangiz tarab,
Boqsa degan edim oy ham suqlanib.
Asli turkman qiz bir bahona xolos,
Izlaganim edi sizlar kabilar,
Qoʻmsaganim — hayo momolarga xos,
Sogʻinganim edi Kumushbibilar…
Yonsam hajringizda mening yonishim,
Kuysam siz tufayli koʻnglimdagi choʻgʻ,
Turkman qizlardan yoʻq mening tanishim,
Qalinga tuyam haam tushib qolgan yoʻq!
Osmon yerga engashib,
Bulut sogʻdi kun boʻyi,
Yolgʻonchi yor toʻyida
Yomgʻir yogʻdi kun boʻyi.
Yomgʻir emas, bu xalqob
Kelinchak koʻz yoshidir.
Yigʻlama yor, qiz bola
Palaxmonning toshidir.
Qaygʻurmagil qoʻy, chorboq
Aylanamiz yur doʻstim,
Peshonang shu ekan, bu -
Taqdir, dedi bir doʻstim…
Taqdir emas, ayirgan,
Yorning qalam qoshidir.
Qolaversa, qiz bola
Palaxmonning toshidir.
Egilmagan yerlarga
Egib yigit boshimni,
Palaxmon-ey qaylarga
Otding yoqut toshimni!
[tahrir] Ajab Dunyo
Ikki buyuk shoir, ikki musofir -
Navoiy Hirotda, Qobulda Bobur.
Sizni oʻylatmasmi bu jumboq, bu sir,
Navoiy Hirotda, Qobulda Bobur…
Buni tasodifmi atayin, ayting,
Qitmir qismat oʻyni deyinmi yo bir?
Koʻrib qoʻy, Turkiston, ikki shoh bayting -
Navoiy Hirotda, Qobulda Bobur.
Jafo etganga ham jabr etmadik,
Gadoni siyladik goho, xudo bir.
Daholarimiz qadriga yetmadik -
Navoiy Hirotda, Qobulda Bobur.
Yer yonar jahannam afgʻonda yal-yal,
Kulrang koʻrpa yangligʻ bulut yonodur.
Yonar ne tiklagan boʻlsa bir mahal -
Navoiy Hirotda, Qobulda Bobur.
Ikki buyuk hikmat, ikki xush zabon,
Ikki buyuk dildan yoʻqdir sado bir.
Biz gʻanimga bejang topshirgan qoʻrgʻon -
Navoiy Hirotda, Qobulda Bobur.
Uchrashishmagandi ular hayotda,
Yoturlar yonma-yon ikki lahatda.
Nima deysiz endi, hayot-hayot-da -
Navoiy Hirotda, Qobulda Bobur.
Qovushmagan ikkita taqdir.
(Balki u ham oʻzicha haqdir).
Orasiga ikki egatni
Atay tashlab oʻtdi brigadir…
Qovushmagan ikkita nigoh.
(Balki savob bu, balki gunoh).
Orasiga ikki egatni
Atay tashlab oʻtdi brigadir…
Hamma qizning koʻzi ularda,
Hammasi bir boʻlib oʻylardi.
Orasiga ikki egatni
Atay tashlab ketdi brigadir.
Ikki egat oralarida,
Koʻkka oʻrlab ketguncha xirmon.
Ikki egat oralarida
Besh millionga yetguncha xirmon.
Zorlanadi yalinchoq nigoh
— Kel yonimga, birga teramiz.
Unamaydi tortinchoq nigoh:
— Odamlarga kulgi boʻlamiz…
[tahrir] Shoir Sevgisi
Tanimayman deysiz,
Bilmayman deysiz.
Yorijon, nozmi bu,
Shoʻxliklaringiz?..
Meni tanir hatto,
Kipriklaringiz,
Siz esa shoirni
Sevmayman deysiz.
Koʻrib-koʻrmaslikka
Olmoqlar oson.
Siz-ku koʻrsangiz ham
Olmaysizu tan,
Meni tanib, hatto
Har kun koʻchamdan,
Sochingiz qoʻl silkib
Oʻtar yorijon.
Bilaman taxminan
Shunday oʻylaysiz:
Shoirlar — devona,
Tuzalmaydilar.
Shoirning sevgisi
Oʻtkinchi deysiz,
Shoirlar odamdek
Sevolmaydilar.
Yona-yona bir kun
Koʻyingizda men,
Ado boʻladirgʻon
Qulga oʻxshayman.
Eng goʻzal sheʼrimni
Toʻyingizda men,
Poyingizga gulxan
Qilib toʻshayman.
Qoʻrqmang. Yangrar qoʻshiq.
Tugamas oʻyin.
Koʻrganlar sizdan koʻz
Uzolmaydilar.
Shoirlar buzolmas
Birovning toʻyin,
Birovning uyini
Buzolmaydilar.
Bir qarab qoʻysang nadir
Bizga ham goho sanam.
Menga sensiz beqadr
Dunyo sanam, dunyo sanam.
Sen oʻzing shamsu hilol,
Kuydirgi yor, sohibjamol.
Sensiz ul osmonda yoʻq
Maʼno sanam, maʼno sanam.
Koʻzlari jayron oʻzing,
Oʻz husniga hayron oʻzing.
Tengi yoʻq, timsoli yoʻq
Zebo sanam, zebo sanam.
Boq, ajab gʻavgʻodamiz,
Sevgi degan sahrodamiz.
Qays oʻzimu sen ekan
Laylo sanam, Laylo sanam…
Bir qarab qoʻysang nadir
Bizga ham goho sanam.
Menga sensiz beqadr
Dunyo sanam, dunyo sanam.
|